Olimpiades en Ekspo’s – Potchefstroom Gimnasium
ABSA WȆRELDKENNIS-OLIMPIADE 2018
Elsabé Potgieter in gr.8 het die beste gevaar met 62% en daarmee ‘n meriete-sertifikaat ontvang.
Ongeveer 50 Gimmies het met goeie gevolg aan die Afrikaans-olimpiades deelgeneem. In die seniorafdeling was Karli Steyn die provinsiale wenner. Gimmies is voorwaar trots op hierdie dogter. Ons sien uit na nog ‘n suksesvolle rondte in 2019.
Verantwoordelike personeellid: Me. Mariska Esterhuysen
Gimmies se talentvolle skrywers kry jaarliks die geleentheid om aan verskeie skryfkompetisies deel te neem. Een van hierdie kompetisies is die Suid-Afrikaanse Akademie vir Wetenskap en Kuns se landswye prosa- en poësie-kompetisie. Die nasionale wenner se inskrywing, asook die inskrywings wat as verdienstelik beskou word, word in ŉ bundel gepubliseer wat dan na skole versprei word.
Gimmies het in die verlede verskeie leerders gehad wie se werk in die bundel gepubliseer is.
Mev. Elbie Buys is, in samewerking met Potchefstroom Gimnasium se Afrikaans-Departement, verantwoordelik vir die redigering van die inskrywings.
In 2016 is Lisa van Rooyen se prosastuk, Tom Groenewald, in die bundel opgeneem.
SAIPA (Suid-Afrikaanse Instituut van Professionele Rekenmeesters) het in 2018 vir graad 11- en 12-leerders die geleentheid gebied om aan ’n landswye olimpiade deel te neem.
Die deelnemers aan die eerste rondte moet ’n minimum van 75% behaal om te kan deurdring na die tweede rondte. Gimmies het drie graad 12-leerders en twee graad 11-leerders gehad wat aan die tweede rondte deelgeneem het en hulle presteer uitstekend.
Die nasionale gemiddeld vir die tweede rondtes was as volg: graad 11 – 66% (Gimmies behaal 68%) en graad 12 – 61% (Gimmies behaal 71,6%). Marené Coetzee, Dawie Röntgen en Chandré Grobler eindig onder die Top 10 in Noordwes.
Die Universiteit van Johannesburg bied in 2018 ’n Finance Investment Management Olympiad aan. Dit is ’n kombinasie van Ekonomie, Besigheidstudie en Rekeningkunde. Dit was ’n nuwe ervaring vir Gimmies, baie uitdagend, maar Gimmies is nie bang vir nuwe uitdagings nie. Ses van ons leerders dring na die tweede rondte deur. In 2019 sal ons hierdie geleentheid meer voorbereid aanpak.
Suid-Afrikaanse reserwebank – MPC schools challenge
Die SARB bied jaarliks ‘n kompetisie aan waar vier leerders per skool ’n vooruitskatting van die land se inflasiekoers, repokoers en bruto binnelandse produk aan die Monetary Policy Committee moet voorlê. In 2018 het 158 skole deelgeneem. Vir ’n maand lank is daar navorsing oor SA se statistieke gedoen. Janke de la Harpe, Chandré Grobler, Elzaan Jooste en Dané Holtzhausen word na die eerste rondte as een van die Top 7-spanne in die land aangewys nadat hulle ’n voordrag aan die MPC gegee het oor die ekonomiese situasie van SA.
’n Tweede rondte het ook plaasgevind waarna Gimmies as die naaswenner aangewys is. Elke deelnemer het ’n kontantprys van R8 000 ontvang asook ‘n versamelmuntstuk wat deur die Goewerneur van die Reserwebank, Lesetja Kganyago en die Minister van Onderwys, Angie Motshekga, oorhandig is. Die skool het ook R15 000 ontvang wat aangewend sal word vir ontwikkeling van onderwys.
Gimmies is baie trots op hierdie vier leerders.
Vier en vyftig van Gimmies se leerders het aan die Verbruikerstudie-olimpiade deelgeneem. ‘n Totaal van 3011 leerders het nasionaal deelgeneem.
Al die Gimmies slaag met goeie gevolg. Anri Venter is die nasionale wenner van die graad 12-afdeling, Estelle van Tonder is vyfde en Robin Green eindig onder die top tien. Al drie hierdie leerders is Noordwes-wenners.
Rienje Toxopëus is die nasionale wenner van die graad 11-afdeling. Bianca Stark, Karli Steyn en Anchen Bisschoff eindig nasionaal onder die top 100. Gimmies is besonder trots op hierdie leerders.
In 2018 het ons in die Bioscience-olimpiade slegs aan die Lewenswetenskappe- en Natuurwetenskappe-olimpiades deelgeneem. Die Top 10-uitslae van elke skool se gemiddeld word geneem en daarvolgens het ons nasionaal agtste geëindig met ‘n gemiddeld van 65,8% in die Natuurwetenskappe Bioscience-olimpiade. Vier leerders het silwersertifikate (70%+) en vier bronssertifikate(60%+) verwerf. In die Lewenswetenskappe-olimpiade het Karli Steyn ‘n silwersertifikaat (70%+) verwerf en vier leerders ‘n bronssertifikaat.
Vyf en sewentig seniors (gr. 10-12) en juniors (gr. 8-9) het vir die eerste rondte van die SA Wiskunde-olimpiade ingeskryf. Uit hierdie groep het 39 leerders gekwalifiseer vir en deelgeneem aan die tweede rondte.
Die volgende leerders het goed in die tweede rondte presteer:
Juniors: Philip Human, Laura Kruger, Elsabé Potgieter, Shané Snijman, Gerrit de Kock, Michelle Hammann, Michelle le Roux en JC van Wyk
Seniors: Annemarie Hoffman en Reuben Smit
Ses leerders van graad 8-12 het ook die jaar aan die NWU-GeExpo se Wiskunde-afdeling deelgeneem. Die GeExpo bestaan uit ‘n olimpiade en klomp wiskundige speletjies wat jou kreatiewe- en analitiese denke uitbrei.
Die Taalbondeksamen is ‘n tweetaligheidseksamen waarvoor leerders van graad 8-12 kan inskryf. Dit word deur die SA-Taalbond georganiseer en die leerders ontvang ‘n sertifikaat wat sy/haar standaard van tweetaligheid in twee van ons landstale bevestig. In 2018 het 17 Gimmies met goeie gevolg aan dié eksamen deelgeneem. Katelynn Snyman, Lucas Esterhuizen en Michelle Hammann behaal die besondere prestasie om met ‘n gemiddeld bo 70% te slaag.